## La Comunitat Valenciana registra este estiu un increment del 21,5 % de donacions de sang respecte a l’anterior període estival

*** De les 31.203 donacions d’este estiu, s’han comptabilitzat 11.941 en la província d’Alacant, 3.134 en la de Castelló i 15.968 en la de València
* Marciano Gómez agraïx “la solidaritat de totes i cada una de les persones que han contribuït a millorar la salut de tants pacients”**

Un total de 31.023 persones han donat sang des de l’1 de juliol d’enguany fins al 31 d’agost, segons les dades aportades pel Centre de Transfusió de la Comunitat Valenciana, la qual cosa suposa un 21,5 % més de donacions que durant l’estiu de l’any passat.

Per províncies, s’han registrat 11.941 donants en la d’Alacant, 3.134 en la de Castelló i 15.968 en la de València. Del total de donants, 1.741 ho han sigut este estiu per primera vegada.

El conseller de Sanitat, Marciano Gómez, que ha visitat hui la seu del Centre de Transfusió a València, ha volgut “agrair la solidaritat de totes i cada una de les persones que, bé per primera vegada o bé sent ja donants anteriorment, han contribuït este estiu a millorar la salut de tants i tants pacients” i els ha convidat a “continuar desenrotllant esta acció tan important que suposa, en definitiva, regalar vida”.

El Centre de Transfusió de la Comunitat Valenciana ha reforçat la campanya estival d’enguany amb més de 200 punts habilitats per a facilitar les donacions en zones rurals, localitats costaneres i espais turístics.

“Tot el treball dels professionals unit a la solidaritat dels donants ha servit per a atendre les necessitats dels nostres pacients les necessitats dels quals es presenten en qualsevol època de l’any i és just reconéixer i realçar que les persones que estan gaudint de les seues vacacions no obliden la necessitat de continuar aportant perquè altres puguen curar-se”, ha destacat Marciano Gómez.

**Informació punts de donació**

Cal recordar que diàriament s’informa de tots els punts de donació, així com de les campanyes especials i col·laboracions amb diferents empreses, a través de la pàgina web https://centro-transfusion.san.gva.es/ i de les xarxes socials tant del Centre de Transfusió com de la Conselleria de Sanitat.

Els components de la sang, plasma, plaquetes i glòbuls rojos són essencials, no solament per a urgències com accidents de trànsit o cirurgies d’emergència, sinó també per a malalts crònics que requerixen transfusions regulars, com pacients oncològics en tractament amb quimioteràpia o persones amb anèmies cròniques o malalties hematològiques. També pacients sotmesos a cirurgies programades i persones amb trastorns de coagulació o tractaments intensius

El Centre de Transfusió també està reforçant la donació per afèresi (plasma i plaquetes), un procediment que permet obtindre components específics com plasma o plaquetes mitjançant una màquina especial, retornant la resta de sang al donant. Encara que dura un poc més, es pot repetir amb més freqüència, la qual cosa la convertix en un recurs molt valuós.

Fecha: 03/09/2025